Valmisteilla oleva uusi eläinsuojelulaki ei vaikuta uskonnollisen teurastamisen käytäntöihin Suomessa.

Ehdotus uudesta eläinsuojelulaista valmistui joulukuun lopulla.

Tavoitteena on saada laki vastaamaan paremmin aikaansa ja uudistaa eläinten hyvinvointia koskevaa sääntelyä.

Lakiesityksessä selkeytetään myös uskonnollisen teurastamisen käytäntöä.

Muslimit syövät myös naudanlihaa, kunhan eläin on teurastettu halal-säännösten mukaisesti. Arkistokuva. TOMI VUOKOLA

Uudessa, nyt lausuntokierroksella olevassa eläinsuojelulaissa uskonnollisessa teurastamisessa eläimen tainnuttaminen tehtäisiin pakolliseksi. Tainnutus on nytkin pakollista, mutta voimassa olevan lainsäädännön mukaan tainnutuksen ja verenlaskun on tapahduttava samanaikaisesti. Jatkossa tainnutuksen tulisi tapahtua ennen verenlaskua.

Suomen irakilaisen kulttuurifoorumin puheenjohtaja Haider Al-Hello kertoo Iltalehdelle, että käytännössä mikään ei muutu. Hän sanoo, että tähänkin asti eläin on aina tainnutettu ensin, ja vasta tainnutuksen jälkeen on suoritettu verenlasku.

Eläinsuojelulaki ei ota nyt eikä tulevaisuudessakaan kantaa teurastuksen uskonnolliseen osuuteen, vaan ainoastaan säätelee asiaa eläinten hyvinvoinnin näkökulmasta.

Teurastajana muslimi

Halal-teurastuksessa uskonnollinen rituaali on tärkeä. Al-Hello kertoo, että ennen eläimen teurastusta lausutaan " Jumalan nimeen " . Teurastajana voi toimia vain muslimi. Sillä ei ole merkitystä, mitä islamin suuntausta teurastaja noudattaa.

Lisäksi eläimen pään tulisi olla kohti Mekkaa.

- Tainnutus saa eläimen tajuttomaksi hetkellisesti. Se riittää, Al-Hello sanoo.

Hänen mukaansa eläimen lihaa ei saa käyttää, jos eläin kuolee tainnutukseen.

Teurastus suoritetaan mieluiten käsin, mutta koneellinenkin teurastus hyväksytään tietyin ehdoin.

Halal-teurastustapa perustuu Koraaniin ja Sharia-lakiin, jotka antavat tarkat säännöt ja ohjeet teurastuksen suorittamiseksi.

Paljon tuontilihaa

Al-Hellon mukaan Suomessakin teurastetaan islamin säännöin. Suuri osa kaupoissa myytävästä halal-lihasta tulee kuitenkin ulkomailta, etenkin Ruotsista, Tanskasta, Latviasta ja Liettuasta.

Kauppaketjujen lihatiskeillä halal-lihaa ei pääsääntöisesti ole tarjolla. Al-Hello kertoo, että esimerkiksi pääkaupunkiseudulla muslimit ostavat lihan halal-kaupoista, joita on eri puolilla Helsinkiä.

Käytännössä muslimit syövät kanan-, naudan- ja lampaanlihaa. Riistaliha ei pääsääntöisesti ole mahdollista.

- Metsästäjän pitäisi olla muslimi ja sanoa " Jumalan nimeen " ampuessaan eläimen. Vasta sitten se on halal, Al-Hello kertoo.